**Участието на жените в процесите на вземане на решения на всички нива – Българският модел**

**Г-жа Светлана Ангелова, народен представител от ГЕРБ,**

**зам.председател на Комисията по труда, социалната и демографската политика в**

**43-то Народно събрание на България**

Равенството между жените и мъжете е основно човешко право и ключова предпоставка за пълното реализиране на всички права на човека. България е страна с традиции в насърчаването на равнопоставеността на половете и работи активно за подобряване на законодателството с цел по-ефективно интегриране на този принцип във всички политики, стратегии и програми.

Равенството пред закона е един от основните принципи в Конституцията на Република България. Основният закон на страната гарантира еднакви граждански, политически, икономически, социални и културни права на жените и мъжете.

Забраната на дискриминацията на основата на пола е обща за цялото българско законодателство и обхваща всички области.

През февруари 2016 г. на първо четене в Народното събрание беше приет разработен от правителството в сътрудничество с гражданското общество *Закон за равнопоставеност между жените и мъжете*. С приемането на *Закона* се въвежда институционален механизъм за провеждане на единна държавна политика в тази област, която утвърждава принципа на равнопоставеност чрез съчетаване на интегриран подход и временни специални мерки при необходимост.

Разработена е Национална стратегия за насърчаване на равнопоставеността на половете, която се изпълнява от всички институции на основата на ежегодни Планове за действие.

Правителството на България прилага специални мерки за равнопоставено участие на жените и мъжете на пазара на труда, за равен достъп до професионално обучение и квалификация и за гарантиране на равно заплащане за равностоен труд. Насърчава се заетостта чрез развиване на възможности за гъвкаво работно време, професионална мобилност и съвместяване на професионалния и семейния живот, вкл. чрез предоставяне на специална закрила на работещи жени. Подобни мерки са особено важни за икономическото овластяване на жените и преодоляване на стереотипите, основани на социалната роля на пола.

Чрез въведени през 2012 г. законодателни промени (в *Закона за защита от дискриминация* и *Кодекса за социално осигуряване*) се гарантира принципът на равно третиране на мъжете и жените, които извършват дейности като самостоятелно наети лица. Въведена е възможност за предприемане на позитивни мерки за насърчаване на предприемачеството сред жените, когато са по-малко представеният пол.

Според Глобалния доклад за различията между мъжете и жените от 2014 г. на Световния икономически форум в Давос България е на 22-ро място от 142 страни, като оценката за страната ни постоянно се подобрява. Основни показатели: възможности за жените да заемат лидерски позиции в бизнеса - 4.9 по скала от 1 до 7; фирми с жени топ мениджъри - 24 % от фирмите; относителен дял на жените в управленските органи на публичните компании - 15 %.

България се нарежда на трето място в ЕС по ръст на участието на жени в управителните съвети на големи компании.

През последните повече от 25 години в България се отбелязва устойчив ръст на участието на жените в политическия живот.

Вече два мандата жени заемат постовете Председател на Народното събрание и кмет на столицата. Българският омбудсман е жена. От присъединяването на България към Европейския съюз през 2007 г. досега българският еврокомисар винаги е бил жена - понастоящем българка е един от заместник-председателите на Европейската комисия. Начело на ЮНЕСКО също е българка.

През последните 25 години броят на жените народни представители е нараснал повече от 2 пъти. В настоящото 43-то Народно събрание има 48 жени депутати, а 5 от 22-те постоянни комисии се ръководят от жени. 5 от 17-те представители на България в Европейския парламент или 30 % са жени.

От средата на 90-те години насам жени са заемали редица високи управленски позиции: вицепрезидент (1992–1993 и понастоящем); министър-председател (1994 – 1995); заместник-министър председател в различни правителства; министри; председатели на държавни агенции и други. Жените преобладават в държавната и общинската администрация.

В настоящото правителство 2-ма от заместник-министър председателите и 7 от министрите са жени – на образованието, на енергетиката, на туризма, на регионалното развитие и на околната среда и водите. За първи път жена е начело на Министерството на вътрешните работи. Жена е и министър на правосъдието. Най-младият министър в правителството също е жена - на 36 години.

Жените в България участват активно и в местната власт – 30 % от общинските съветници са жени. Трима от кметовете на големите областни центрове, вкл. на столицата, са жени.

Две трети от магистратите във всички национални съдилища на всички нива са жени. Жени са и 43 % от прокурорите; един от заместниците на Главния прокурор също е жена. 35 % от съдиите в Конституционния съд са жени.

Жените преобладават и сред активистите и защитниците на правата на човека и членовете на организации на гражданското общество. Мнозинството от ръководителите на неправителствени организации в България са жени.

Участието на жените в процесите на вземане на решения в България на всички нива е показателно за силния ангажимент на българските власти с постигането на пълна равнопоставеност на половете във всички сфери на политическия и обществения живот чрез насърчаване на овластяването на жените и защитата на всички човешки права за жените и момичетата.

Благодаря за вниманието!

**Ню Йорк, 15 март 2016 г.**